Ouerpaar desperaat vir antwoorde oor 3-jarige se raaiseltoestandKlein Lukas Etzebeth (Foto: Verskaf) Die driejarige Lukas Etzebeth van Roodepoort in Gauteng het al meer mediese prosedures en toetse in sy kort lewe ondergaan as wat die meeste mense in ’n leeftyd doen – en steeds het sy ouers geen antwoorde oor wat met presies met hul kleuterseuntjie fout is nie. Klein Lukas is op die ouderdom van drie maande met bloeding en vog op die brein gediagnoseer. Sedertdien is die kleuter al verskeie kere in die hospitaal opgeneem en wend sy ouers hulle van die een dokter na die ander, op soek na ’n moontlike verklaring vir hul kind se toestand. “Ons was seker al by sewe hospitale en het nog steeds nie ’n antwoord nie,” het Janine Etzebeth, Lukas se ma, Dinsdagoggend aan Maroela Media gesê. Etzebeth en haar man, Koos, het voor die skokdiagnose in Potchefstroom gewoon waar sy by die Noordwes-Universiteit (NWU) gewerk het en pas met haar doktorsgraad in onderwys begin het. Hul lewe het egter onverwags handomkeer verander toe hul enigste kind siek word. ’n Emosionele Etzebeth vertel dat sy genoodsaak was om uit haar werk te bedank sodat hulle Johannesburg toe kon verhuis waar Lukas nader aan dokters kon wees. Lukas is sedertdien met alles van longontsteking, varkgriep tot virale infeksies binne die eerste jaar van siekte in die hospitaal opgeneem. Op vyf maande moes Lukas ’n breinstent kry om die vog op sy brein te dreineer. Volgens twee neurologiese spesialiste sou die vog vanself opklaar. “Die risiko om die stent nou te verwyder is egter net te groot en daarom loop Lukas steeds met die stent,” vertel Etzebeth. Klein Lukas Etzebeth (Foto: Verskaf) Sommige dokters het hom later met epilepsie gediagnoseer, net vir ander dokters om later te bevestig dat hy nié aan epilepsie ly nie en hy onnodige medikasie voorgeskryf is. Dokters kon later vasstel dat Lukas ook gebore is met ’n onderontwikkelde lugweg wat asemhaling bemoeilik het. Dit beteken dat sy lugweg toeswel indien hy ’n virus sou opdoen. Nog ’n dokter het in Maart verlede jaar prosedures aanbeveel om vas te stel of Lukas ook ’n obstruksie in sy maag het, aangesien hy erg opgooi en stik. Sy tongetjie is gevolglik tydens die prosedure geknip. Dokters het ook vasgestel dat hy ’n gaatjie in sy verhemelte het. Dokters wou dus ook hê dat sy kakebeen geopereer word omdat sy tong aan sy tandvleis vassit. ’n Kaakspesialis het egter later dié prosedure afgekeur en as onnodig bestempel. “Ons weet nie wie om te glo nie,” sê Etzebeth. Lukas sukkel ook met sy bene wat spasties is en nie kan buig nie. ’n Neuroloog het vermoed dat hy ’n moontlike genetiese afwyking het. Nadat derduisende rande se genetiese bloedtoetse oorsee gedoen is, het dié toetsuitslae normaal – en sonder enige antwoorde – teruggekom. “Die dokters beskryf almal sy toestand as ’n interessante geval en ’n uitdaging om ’n regte diagnose te vind,” vertel Etzebeth. “Ons is vrek bang en al die prosedures waarvoor hy narkose moet kry, is traumaties.” Lukas ontvang tans fisioterapie by die huis nadat sy bene met botoks ingespuit is. Dié prosedure het gelukkig vrugte afgewerp en hy kan al teen iets leun sonder om te val. Hy sal ook binnekort met spraakterapie begin. Klein Lukas Etzebeth (Foto: Verskaf) “Al sy motoriese vaardighede is baie agter. Hy sukkel om te kommunikeer en kan nie praat nie. Hy kan nie loop of kruip nie,” sê Etzebeth. Lukas kan ook nog nie self eet of growwe kossoorte inneem nie, aangesien hy maklik verstik. “Ek gaan maar op moederlike instink as hy iets nodig het.” Etzebeth se wens vir haar blondekop-seuntjie is dat hy eendag sal kan loop, praat en ’n normale kind kan wees. Sy vertel dat dit vir haar hartverskeurend is wanneer die kinders in hul familie op die gras baljaar en klein Lukas nie kan verstaan waarom hy nie mag saamspeel nie. “My grootste vrees is dat hy eendag moet skool toe gaan en iemand anders na hom moet omsien. Ek is net baie meer gerus om self na my kind te kyk. Ons is net te bang,” sê sy. Lukas se onverklaarbare toestand bied ook vir die gesin ’n groot finansiële uitdaging. Etzebeth vertel dat die gesin onder meer sukkel om die mediese fonds sover te kry om uit te betaal. ’n Trust is gevolglik gestig waardeur geld vir Lukas se mediese onkoste ingesamel word. Besoek gerus dié Facebook-hulpblad vir inligting oor Lukas se vordering of om ’n finansiële bydrae te maak.